《初秋同林少宰罗司成游鸡鸣山》
明代·李孙宸

凉雨初收景乍妍，客裳沾洒思翛然。招携同叩鸡鸣寺，眺望仍登鹫岭巅。

霜落渚莲秋万顷，风归巢鹤树千年。萧王香殿埋芳草，宋苑经台起暮烟。

两度宦游供汗漫，六朝风物足留连。金门一别星辰隔，白下同来岁月偏。

簪绂未妨仙吏傲，酒杯宁负远公缘。尚怜泽雉樊中啄，终儗冥鸿人外骞。

丹灶罗浮砂未改，金书衡岳鸟还传。武陵不是人间世，好共他年访列仙。

作者简介：明广东香山人，字伯襄。万历四十一年进士。教习庶吉士。崇祯间官至南京礼部尚书。性孝友廉介。诗祖《三百篇》，书法祖魏晋，草篆隶楷皆工。有《建霞楼集》。